મા યોજના જેવી આદર્શ યોજનાના અમલ માટે માગ અંગેના ડેટા વગર પુરવઠો કેટલો રાખવો તેનું આયોજન કરવું શક્ય છે? તે સવાલના જવાબમાં રાજ્યકક્ષાના આરોગ્ય મંત્રી કિશોર કાનાણીએ જણાવ્યું હતું કે, મા યોજનાની અમલવારી સમયે અન્ય રાજ્યો જેવા કે કર્ણાટક, આંધ્રપ્રદેશ, તામિલનાડુ, હિમાચલપ્રદેશ વગેરેમાં આવા પ્રકારની ચાલી રહેલી યોજનાનો અભ્યાસ કરવામાં આવ્યો હતો અને આ યોજનાઓની કામગીરીના આધારે રાજ્યમાં કેટલા અંદાજિત દર્દીઓ હશે તેનો એક અંદાજ લઈ બજેટની જોગવાઈ કરવામાં આવી તેમજ વ્યવસ્થા ઊભી કરવામાં તૈયારી કરવામાં આવી હતી. અત્યારે ગુજરાતમાં ૬૯ વર્ષ જૂનો નર્સિંગ હોમ રજિસ્ટ્રેશન એક્ટ-૧૯૪૯ કાયદો અમલમાં છે અને કેન્દ્ર સરકારે ૨૦૧૦માં ક્લિનિકલ એસ્ટાબ્લિશમેન્ટ એક્ટ અમલી કર્યો છે તેનો અમલ ગુજરાતમાં કેમ કરાતો નથી તે વિશે મંત્રીએ એવો ઉડાઉ જવાબ આપ્યો હતો કે, આ બાબત રાજ્ય સરકારની નીતિ વિષયક બાબત છે, જે સંદર્ભે ઉચ્ચ સ્તરીય કક્ષાએ નિર્ણય લેવામાં આવશે.